โอนเงินพร้อมเพย์ยังไม่ฟรี
สมาคมธนาคารไทยขวางคลัง ยันไม่ได้เสนอฟรีค่าธรรมเนียม พร้อมเพย์ เพียงแค่ขอขยายวงเงินโอน จาก 5,000 เป็น 7 แสน ย้ำโอนผ่านดิจิทัลไม่คิดค่าธรรมเนียมอยู่แล้ว
29 ส.ค. 2561

สมาคมธนาคารไทยขวางคลัง ยันไม่ได้เสนอฟรีค่าธรรมเนียม พร้อมเพย์ เพียงแค่ขอขยายวงเงินโอน จาก 5,000 เป็น 7 แสน ย้ำโอนผ่านดิจิทัลไม่คิดค่าธรรมเนียมอยู่แล้ว
แหล่งข่าวจากสมาคมธนาคารไทย เปิดเผยว่า การประชุมคณะกรรมการนโยบายยุทธศาสตร์ National e-Payment เมื่อวันที่ 27 ส.ค.ที่ผ่านมา ในการประชุมทางสมาคมธนาคารไทยได้เสนอขยายวงเงินโอนผ่านระบบพร้อมเพย์เป็น 7 แสนบาท/ครั้ง เพื่อความสะดวกแก่ผู้ใช้บริการ แต่ไม่ได้มีการเสนอเรื่องไม่เก็บค่าธรรมเนียมพร้อมเพย์ตามที่นายอภิศักดิ์ ตันติวรวงศ์ รมว.คลังระบุแต่อย่างใด
"แม้จะไม่ได้เสนอแต่การที่ รมว.คลังกล่าวว่าจะฟรีค่าธรรมเนียมโอนเงิน ไม่เกิน 7 แสนบาท/ครั้ง/รายการ ก็ทำให้ทางสมาคมต้องกลับมาหารือกันว่าจะ ฟรีหรือไม่ เพราะขณะนี้การโอนเงิน พร้อมเพย์ผ่านโทรศัพท์มือถือเป็นธุรกรรม ดิจิทัลซึ่งธนาคารพาณิชย์ได้ยกเลิกคิด ค่าธรรมเนียมดิจิทัลไปแล้วจะโอนเท่าไร กี่ครั้งก็ฟรี ส่วนค่าธรรมเนียมพร้อมเพย์ในช่องทางอื่นอย่างเครื่องเอทีเอ็มและสาขายังคิดค่าธรรมเนียมตามปกติ" แหล่งข่าวจากสมาคมธนาคารไทย เปิดเผย
ด้าน นางปรัศนี อุยยามะพันธุ์ ผู้ช่วยผู้จัดการใหญ่ ธนาคารกรุงเทพ กล่าวว่า ธนาคารกรุงเทพไม่ได้คิดค่าธรรมเนียมการโอนเงินพร้อมเพย์บนช่องทางดิจิทัลทั้งเอ็มแบงก์กิ้งและอินเทอร์เน็ตแบงก์กิ้ง อยู่แล้ว ส่วนการทำรายการช่องทาง สาขาและเอทีเอ็มยังมีค่าธรรมเนียมอยู่
ทั้งนี้ การจะยกเลิกค่าธรรมเนียมพร้อมเพย์หรือไม่ เป็นประเด็นที่อยู่ระหว่างการเจรจาในสมาคมธนาคารไทย ซึ่งแนวทางพิจารณาต้องดูภาพรวมของต้นทุนการดำเนินการ โดยเฉพาะส่วนที่เกี่ยวข้องกับการใช้เงินสด ซึ่งธนาคารมีต้นทุนการบริหารเงินสดอยู่จำนวนมาก
สำหรับการโอนเงินพร้อมเพย์ต่อครั้งในขณะนี้ยังจำกัดวงเงินสูงสุดขั้นต้นอยู่ที่ 1 แสนบาท แต่ลูกค้าสามารถขอโอนเพิ่มได้มากขึ้นเป็นไม่เกิน 2 แสนบาท เพียงแต่ครั้งแรกต้องขอให้ลูกค้าเดินทางไปที่สาขา เพื่อยื่นคำขอปรับเพิ่มวงเงินการโอนต่อครั้ง จากนั้นสามารถทำรายการได้ตามปกติ ซึ่งเป็นมาตรการเพื่อความปลอดภัยในการโอนเงินของตัวลูกค้า
นายพัชร สมะลาภา กรรมการ ผู้จัดการธนาคารกสิกรไทย กล่าวว่า นโยบายภาครัฐในเรื่องของการไม่คิดค่าธรรมเนียมโอนพร้อมเพย์เพิ่มขึ้นจากเดิมที่ 5,000 บาท ไม่เสียค่าธรรมเนียมนั้น เรื่องนี้ขึ้นอยู่กับทางภาครัฐและสมาคมธนาคารไทยเป็นหลัก โดยธนาคารกสิกรไทยพร้อมดำเนินการตามนโยบาย ขณะที่รายได้จากค่าธรรมเนียมปีนี้คาดว่าไม่เติบโต เป็นผลมาจากการยกเลิกค่าธรรมเนียมเคพลัส และรายได้แบงก์อินชัวรันส์อยู่ในระดับต่ำ